༄༅། ། ཀྱཻ་ དགེ་བཅུའི་དཔལ་ཡོན་འཁྱིལ་བའི་ཡུལ་གྲུ་ཆེར། ། ཡིད་འོང་མཐོ་
བརྗིད་ས་འཛིན་དབང་བོ་ལ། ། བརྟེན་བཅས་དཀར་ཕྱོགས་སྐྱོང་བའི་ཡུལ་ལྷའི་
གཙོ། ། ཤྭ་བོ་རུ་རྩེ་འཁོར་བཅས་གནས་འདིར་གཤེགས། ། ལྷ་ཁྱོད་སྐུ་མདོག་དཀར་
སེར་ཞི་འཛུམ་ཉམས། ། མདུང་དར་ནོར་གཞོང་འཛིན་ཅིང་རྟ་དཀར་ཆིབས། ། རེས་
འགའ་རབ་ཁྲོས་རྒྱ་སྟག་རྔམས་པ་ཞོན། ། དགྲ་སྟ་ཞགས་ཐོགས་གདུག་པའི་འཁོར་
གྱིས་བསྐོར། ། དམ་ཚིག་དབང་གིས་འདིར་གཤེགས་རྟེན་ལ་བཞུགས། ། བདུད་རྩིའི་
རང་བཞིན་བསང་དང་མཆོད་གཏོར་བཞེས། ། བླ་མའི་བཀའ་བཞིན་བསྟན་དང་
ཡུལ་ཁམས་སྐྱོངས། ། བདག་ཅག་ཉིན་མཚན་དུས་དྲུག་སྲུང་སྐྱོབ་མཛོད། ། བར་ཆད་
ཀུན་བཟློག་ཆོས་སྲིད་དཔལ་འབྱོར་རྒྱས། ། མཁོ་དགུ་དབང་བསྡུས་ནག་ཕྱོགས་ཟིལ་
གྱིས་གནོན། ། གནོད་བྱེད་དགྲ་སྡེའི་མཐུ་རྩལ་རྨེག་མེད་ཆོམས། ། བསམ་དོན་ལྷུན་
གྲུབ་འཕྲིན་ལས་མ་གཡེལ་སྒྲུབས། །ཞེས་པ་འདི་ནི་གཙང་དགོན་དོན་གྲུབ་རབ་བརྟན་གླིང་གི་
གྲྭ་རིགས་དད་ལྡན་དཀོན་མཆོག་ཆོས་འཕེལ་ནས་བསྐུལ་ངོར། ༧ ཪོང་ཆེན་སྤྲུལ་མིང་བས་སྦྱར་བའོ། །
༄༅། ། ཀྱཻ་ ཕུན་ཚོགས་དགེ་མཚན་འཁྱིལ་བའི་འཛིན་མའི་གཞིར། ། སེང་ཆེན་
རྔམས་འདྲའི་རི་ལ་བརྟེན་བཅས་པའི། ། དགྲ་ལྷའི་དབང་བོ་བཙན་པོ་གཡུ་རྩེ་རྒྱལ། །
འཁོར་བཅས་མ་ཐོགས་འདིར་བྱོན་རྟེན་ལ་བཞུགས། ། དབང་སྔོན་མདངས་ལྡན་
དགྲ་སྟ་ཞགས་པ་ཐོགས། ། དུས་མཐའི་སྤྲིན་ནག་གཡོ་འདྲའི་རྟ་ལ་ཆིབས། ། མི་
བཟད་ཁྲོ་གཏུམ་འཇིགས་པའི་ཆོ་འཕྲུལ་སྟོན། ། རྣམ་མང་འཁོར་ཚོགས་བཅས་པ་
གསོལ་ཞིང་མཆོད། ། དཀར་དམར་གཏོར་མ་བདུད་རྩི་སྨན་ཆང་སྐྱེམས། ། བསང་
- 341 -

བསང་མཆོད་ཀྱི་རིམ་པ་ཕྱོགས་བསྒྲིགས་སུ་བཀོད་པ།
དང་དམ་རྫས་སྤྱན་གཟིགས་མ་ཚང་མེད། ། ལྷ་ཁྱོད་དགྱེས་ཕྱིར་འབུལ་ལོ་ཚིམ་གྱུར་
ནས། ། ཡུལ་འདིའི་མི་ཕྱུགས་ཡོངས་ཀྱི་མགོན་སྐྱབས་མཛོད། ། ནག་ཕྱོགས་དགྲ་
འདྲེའི་གཡུལ་ངོ་ཟིལ་གྱིས་གནོན། ། ནད་གདོན་དགྲ་རྐུན་བྱད་ཕུར་གནོད་པ་བཟློག།
ཚེ་བསོད་རླུང་རྟ་སྙན་གྲགས་དཔལ་འབྱོར་རྒྱས། ། གང་བསམ་དོན་ཀུན་ལྷུན་གྱིས་
འགྲུབ་པར་མཛོད། ། ཅེས་པ་འདི་ནི་བསྟན་པའི་སྦྱིན་བདག་ཇ་སག་དཔོན་འབངས་སྤྱི་ནས་
བསྐུལ་ངོར། ༧ རོང་ཆེན་སྤྲུལ་མིང་བས་སྦྱར་བའོ། །